Broj: 711-I-502-P-47/22-02-19

Zagreb, 4. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Odvjetničkog ureda Luke Mrkića, za davanjem očitovanja Povjerenstva**,na 157. sjednici održanoj dana 04. veljače 2022.g. daje sljedeće

**OČITOVANJE**

1. **Sukladno odredbama ZSSI-a, obveznica Jelena Jelić, članica Uprave trgovačkog društva Komunalac d.o.o., može istovremeno uz obnašanje navedene dužnosti biti vlasnica privatnog trgovačkog društva MERITUM PLUS j.d.o.o., s time da je obveznica, ukoliko ima 5% i više udjela u vlasništvu navedenog trgovačkog društva, za vrijeme trajanja javne dužnosti, sukladno članku 19. stavku 1. ZSSI-a, dužna svoja upravljačka prava prenijeti na drugu osobu ili na posebno tijelo, osim na osobu iz članka 5. stavka 6. ZSSI-a.**
2. **Sukladno članku 20. stavku 1. ZSSI-a trgovačko društvo MERITUM PLUS j.d.o.o. u vlasništvu obveznice Jelene Jelić ne može stupiti u poslovni odnos ili biti član zajednice ponuditelja ili podisporučitelj u poslovnom odnosu s trgovačkim društvom Komunalac d.o.o. u razdoblju u kojem obveznica obnaša dužnost članice Uprave, kao niti tijekom razdoblja od 12 mjeseci od prestanka njezina obnašanja.**

Obrazloženje

Zahtjev za očitovanjem Povjerenstva podnio je Odvjetnički ured Luka Mrkić. U Povjerenstvu zahtjev je zaprimljen 25. siječnja 2022. godine pod poslovnim brojem 711-U-1143-P-47/22-01-4, povodom kojeg se vodi predmet broj P-47/22.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositelj navodi da je stranka koju zastupa, Jelena Jelić, članica uprave trgovačkog društva KOMUNALAC d.o.o, Kralja Petra Svačića 28,23 210 Biograd na Moru, OIB:79399174783. Nadalje, navodi se da su osnivači navedenog trgovačkog društva: Grad Biograd na Moru, Općina Sveti Filip i Jakov, Općina Pakoštane, Općina Pašman i Općina Tkon. Podnositelj navodi da njegova stranka, osim što je član uprave trgovačkog društva KOMUNALAC d.o.o., također u svom vlasništvu ima drugo trgovačko društvo MERITUM PLUS j.d.o.o., Don Kaže Perkovića 2A, 23 210 Biograd na Moru, OIB: 24005699991, a koje trgovačko društvo pruža financijske i knjigovodstvene usluge privatnim subjektima (fizičkim i pravnim osobama) na privatnom tržištu te nema veze s pružanjem usluga strankama u javnom sektoru pa tako ni trgovačkom društvu KOMUNALAC d.o.o.

Podnositelj postavlja upit je li moguće da njegova stranka bude član uprave trgovačkog društvo koji je u pretežnom vlasništvu jedinica lokalne samouprave te da uz to u svom vlasništvu ima drugo trgovačko društvo (što spada u privatne poslove).

Člankom 19. stavkom 1. ZSSI-a propisano je da obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.

Člankom 5. stavkom 1. točkom 3. i 6. ZSSI-a propisano je da je član obitelji obveznika bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika te da su povezane osobe sve osobe navedene u točki 3. ovoga stavka te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Ponajprije se utvrđuje da je Jelena Jelić povodom obnašanja dužnosti članice Uprave trgovačkog društva KOMUNALAC d.o.o, kojoj su suosnivači jedinice lokalne samouprave, obveznik u smislu odredbe članka 3. stavka 1. podstavka 40. ZSSI-a.

Povjerenstvo ističe kako Jelena Jelić sukladno odredbama ZSSI-a tijekom obnašanja dužnosti direktora KOMUNALAC d.o.o, može imati vlasničke udjele u drugim trgovačkim društvima, no ukoliko ima 5% ili više vlasničkih udjela mora svoja upravljačka prava prenijeti na drugu osobu koja nije član njegove obitelji ili s njime povezana osoba, jer u protivnom postupa suprotno članku 19. stavku 1. ZSSI-a.

Člankom 20. stavkom 1. ZSSI-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu, a temeljem odredbe članka 22. stavka 1. Zakona, obveza koja za obveznika proizlaze iz članka 20. ovoga počinje na dan stupanja na dužnost i traju 12 mjeseci od dana prestanka obnašanja dužnosti.

Slijedom navedenog, Povjerenstvo ističe kako trgovačko društvo MERITUM PLUS j.d.o.o. ne može stupati u poslovne odnose s trgovačkim društvom Komunalac d.o.o., u kojem obveznica obnaša dužnost člana uprave, niti može biti član zajednice ponuditelja ili podisporučitelja u poslovnom odnosu s trgovačkim društvom Komunalac d.o.o., i to u razdoblju u kojem obveznica obnaša dužnost članice Uprave trgovačkog društva KOMUNALAC d.o.o, kao niti u razdoblju od 12 mjeseci od prestanka obnašanja navedene dužnosti.

Ukazuje se obveznici da je dužna u imovinskoj kartici navesti podatke o vlasništvu nad poslovnim udjelom u predmetnom trgovačkom društvu.

Također ukazuje se i da sukladno članku 18. stavku 1. ZSSI-a obveznici ne mogu biti članovi uprave ili upravnih odbora i nadzornih odbora trgovačkih društava.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelj zahtjeva, putem e-maila
2. Objava na internetskoj stranici Povjerenstva
3. Pismohrana